Alf Meberg

**Alf Endre Meberg** (født i 1942) er en norsk barnelege som har spesialisert seg i nyfødtmedisin og tok doktorgraden i pediatri i 2002. Han var overlege ved Barnesenteret ved Sykehuset i Vestfold fra 1991 til han gikk av med pensjon i 2012. 

## Bakgrunn og karriere
Meberg vokste opp på Lista i Vest-Agder. Han tok eksamen artium ved Farsund kommunale høyere almenskole (nå Eilert Sundts gymnas) i 1962. 

Etter siviltjeneste ved Modum Bads Nervesanatorium begynte han studier ved Det medisinske fakultet, Universitetet i Oslo i 1963, og ble cand. med. i 1969. Etter turnustjeneste og to år som almenlege, begynte han utdanning til barnelege i 1973, først to år i Sverige, og deretter ved Oslo Universitetssykehus Ullevål. Han ble godkjent spesialist i 1977. Meberg arbeidet ved barneavdelingen, Ullevål sykehus, spesielt med syke nyfødte, frem til 1982. Han var deretter i 30 år overlege ved Barnesenteret, Sykehuset i Vestfold, Tønsberg med spesielt ansvar for nyfødtmedisin, hvorav 11 år som avdelingsoverlege for senteret. Meberg pensjonerte seg i 2012. 

Som pensjonist har Meberg vært medisinsk konsulent for Foreningen for hjertesyke barn i 12 år. Han var faglig medarbeider i Tidskrift for Den norske legeforening 2007–2014, og deretter tilknyttet redaksjonen for det internasjonale pediatriske tidsskriftet Acta Paediatrica som associate editor. Han har hatt en rekke oppdrag som sakkyndig for rettsvesenet. 

## Forskning
Meberg har i hele sin yrkesaktive karriere vært aktivt engasjert i forskning, spesielt prosjekter om medfødte hjertefeil og hjerneskader hos nyfødte med cerebral parese (CP) som følge. Han er førsteforfatter på ca. 100 artikler i nasjonale og internasjonale tidsskrifter, og medforfatter på en rekke andre (se liste over utvalgte publikasjoner nedenfor). 

Meberg forsvarte i 2002 sitt doktorgradsarbeid *Congenital Heart defects – occurrence and Outcome* ved det medisinske fakultet, Universitetet i Oslo. Arbeidet utfordret synet på den vanligste typen hjertefeil, små ventrikkel septum defekter (hull i hjerteskilleveggen) med tidlig spontanhelbredelse, som en misdannelse. Trolig dreier disse «feilene» seg heller om en normal prosess med avslutning (spontan lukning) etter fødselen istedenfor i fosterlivet. Doktorgradsarbeidet ble fulgt av flere andre prosjekter, bl. a. om barn som dør av eller med medfødt hjertefeil, og om hjertefeil assosiert med syndromer og andreutviklingsfeil. Mest betydning har trolig arbeidene om universell screening av tilsynelatende friske nyfødte med pulsoksymetri (måling av arteriell oksygenmetning) kort tid etter fødselen. Screeningen øker deteksjonen av kritiske hjertefeil med risiko for sirkulasjonskollaps og død hvis de ble oversett. Screeningen har også stor betydning for tidlig diagnostikk av andre tilstander (spesielt lungesykdommer), og er i realiteten en screening for alle typer sykdom hos nyfødte med nedsatt arteriell oksygenmetning. Pulsoksymetriscreening av nyfødte er nå rutine ved alle norske føde-barselavdelinger, og også utbredt internasjonalt.

Flere prosjekter om cerebral parese (CP) med utgangspunkt i Vestfoldpopulasjonen ble medvirkende i arbeidet med å etablere et nasjonalt kvalitetsregister for CP. Arbeidet ble ledet av professorene Torstein Vik ved NTNU i Trondheim og Lorentz M. Irgens, Medisinsk Fødselsregister i Bergen. CP-registeret i Norge (CPRN), i dag Norsk kvalitets- og oppfølgingsregister for CP (NorCP), ble i 2006 godkjent av Sosial- og helsedirektoratet som et nasjonalt medisinsk kvalitetsregister for CP hos barn og unge. Registeret ble lagt til Sykehuset i Vestfold, og ledes av barnelege Guro Andersen.  I dag er registeret et av de fremste i sitt slag internasjonalt. En stor vitenskaplig produksjon med flere doktorgradsarbeider har utgått fra registeret.

Nyfødtenheten i Tønsberg innførte så tidlig som 2005 «familiefokusert nyfødtomsorg.» Egne familierom ble etablert inne i enheten, hvor foreldrene kunne oppholde seg i umiddelbar nærhet til sitt for tidlig fødte eller syke nyfødte barn under hele oppholdet i sykehuset. Ikke minst engasjerte sykepleiere gjorde dette mulig. Meberg var også engasjert i en rekke andre prosjekter, bl a transport av syke nyfødte og infeksjoner, samt eksperimentelle arbeider om bl. a. regulering av produksjon av røde blodlegemer og blodplater hos nyfødte.

Meberg har holdt en rekke foredrag ved nasjonale og internasjonale fagmøter og kongresser, og flere ganger blitt prisbelønt for disse. Han har vært opponent ved seks doktordisputaser.

## Organisasjonsarbeid
Meberg har hatt en rekke tillitsverv, bl. a. i Norsk barnelegeforening og Nordisk Pediatrisk Forening. Han var i 1987 med å stifte Norsk Perinatalmedisinsk Forening, hvor han frem til 2011 var dels styremedlem, sekretær, leder og redaktør for foreningens medlemsblad. Han var medlem av godkjenningskomiteen for Mor-Barn Vennlig Sykehus i Norge (Baby-Friendly Hospital Initiative), og ledet utvalget for ny *Generalplan for pediatrien i Norge* (Norsk barnelegeforening 1997), og utvalget for *Nasjonal plan for nyfødtomsorgen i Norge* (Statens Helsetilsyn 2001). Han var også med i organisasjonskomiteene for flere nasjonale og internasjonale kongresser, bl. a. European Congress of Perinatal Medicine i Oslo i 2002.  

Han er æresmedlem av Nordisk Pediatrisk Forening (fra 2000), Norsk Perinatalmedisinsk Forening (fra 2007) og Norsk barnelegeforening (fra 2019).

## Publikasjoner (utvalg)
* Meberg A. Congenital Heart Defects - Occurrence and Outcome. Universitetet i Oslo. Avhandlingen forsvart 14. september 2002.  No. 42. 
* Meberg A, Lindberg H, Thaulow E. Congenital heart defects: the patients who die. Acta Paediatr 2005;94:1060-5.   
* Meberg A, Hals J, Thaulow E. Congenital heart defects - chromosomal anomalies, syndromes and extracardiac malformations. Acta Paediatr 2007;96:1142-5.    
* Meberg A. Critical heart defects - the diagnostic challenge. Acta Paediatr 2008;97:1480-3.   
* Meberg A, Brügmann-Pieper S, Due R Jr, Eskedal L, Fagerli I, Farstad T, Frøisland DH, Sannes CH, Johansen OJ, Keljalic J, Markestad T, Nygaard EA, Røsvik A, Silberg IE. First day of life pulse oximetry screening to detect congenital heart defects. J Pediatr 2008;152:761-5.   
* Meberg A, Andreassen A, Brunvand L, Markestad T, Moster D, Nietsch L, Silberg IE, Skålevik JE. Pulse oximetry screening as a complementary strategy to detect critical congenital heart defects. Acta Paediatr 2009;98:682-6.   
* De-Wahl Granelli A*, Meberg A*, Ojala T, Steensberg J, Oskarsson G, Melander M. Nordic pulse oximetry screening - implementation status and proposal for uniform guidelines. Acta Paediatr 2014;103:1136-42.   
* Meberg A. The Value of pulse oximetry as a screening tool for congenital heart disease. Curr Treat Options Peds 2015;1:202-10.   
* Meberg A. We still have a way to go when it comes to detecting critical heart defects. Acta Paediatr 2024;113:10-12.   
* Meberg A. Newborn pulse oximetry screening is not just for heart defects. Acta Paediatr 2015;104:856-7.   
* Meberg A. Declining incidence of low birthweight - impact on perinatal mortality and incidcence og cerebral palsy.  J Perinat Med 1990;18:195-200. 
* Meberg A, Broch H. A Changing Pattern of Cerebral Palsy. Declining trend for incidence of cerebral palsy during a 20-year period 1970-89. J Perinat Med 1995; 23: 395-402.   
* Meberg A, Broch H. Etiology of cerebral palsy. J Perinat Med 2004;32:434-9.   
* Andersen GL, Irgens LM, Haagaas I, Skranes JS, *Meberg A,* Vik T. Cerebral palsy in Norway: prevalence, subtypes and severity. Eur J Paediatr Neurol 2008;12:4-13.   
* Meberg A, Wataker H. Family focused neonatal care. Tidsskr Nor Laegeforen 2010;9;130:1730-1. dhttps://pubmed.ncbi.nlm.nih.gov/20835285/
* Wataker H, *Meberg A,* Nestaas E. Neonatal family care for 24 hours per day: effects on maternal confidence and breast-feeding. J Perinat Neonatal Nurs 2012;26:336-42.   
* Meberg A, Ruud Hansen TW. Neonatal transports - risks and opportunities. Open Journal of Pediatrics 2011;1:45-50.   
* Meberg A, Bruu A-L. Respiratory syncytial virus infections in congenital heart defects - hospitalizations and costs. Acta Pædiatr 2006;95:404-6.  
* Meberg A. Transitory thrombocytopenia in newborn mice after intrauterine hypoxia. Pediatr Res 1980;14:1071-3. https://pubmed.ncbi.nlm.nih.gov/7454448/
* Meberg A, Jakobsen E, Halvorsen K. Humoral regulation of erythropoiesis and thrombopoiesis in appropriate and small for gestational age infants. Acta Paediatr Scand 1982;71:769-73. https://pubmed.ncbi.nlm.nih.gov/7180445/

## Referanser